[pic] | COMISIA COMUNITĂȚILOR EUROPENE |

Bruxelles, 5.6.2008

COM(2008) 337 final

RAPORTUL COMISIEI CăTRE PARLAMENTUL EUROPEAN SI CONSILIU

privind evaluarea finală a programului de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale

CUPRINS

1. Introducere 3

2. Contextul evaluării externe 3

3. Evaluarea externă: condiții și metodologie 4

3.1. Condițiile evaluării 4

3.2. Metodologia 4

4. Constatările evaluatorului și recomandările privind acțiunea 1 – Sprijin pentru instituțiile specificate 4

4.1. Instituții specificate specializate în educație, formare profesională și cercetare cu accent pe integrarea europeană 4

4.1.1. Constatările evaluatorului 5

4.1.2. Recomandările principale ale evaluatorului și comentariile Comisiei 5

4.2. Centrul European Interuniversitar pentru Drepturile Omului și Democratizare 6

4.2.1. Constatările evaluatorului 6

4.2.2. Recomandările principale ale evaluatorului și comentariile Comisiei 7

4.3. Agenția Europeană pentru Dezvoltarea Educației pentru Elevii cu Nevoi Speciale. 8

4.3.1. Constatările evaluatorului 8

4.3.2. Recomandările principale ale evaluatorului și comentariile Comisiei 8

5. Constatările și recomandările evaluatorului privind acțiunea 2 – Sprijin pentru asociațiile europene active în domeniul educației și formării profesionale 9

5.1. Constatările evaluatorului 9

5.2. Recomandările principale ale evaluatorului și comentariile Comisiei 9

6. Constatările și recomandările evaluatorului privind acțiunea 3A – Acțiunea Jean Monnet 9

6.1. Constatările evaluatorului 10

6.2. Recomandarea principală a evaluatorului și comentariile Comisiei 10

7. Constatările și recomandările evaluatorului privind acțiunea 3B – Sprijin pentru metoda deschisă de coordonare în domeniul educației 11

7.1. Constatările evaluatorului 11

7.2. Recomandările principale ale evaluatorului și comentariile Comisiei 11

8. Constatările și recomandările evaluatorului privind acțiunea 3C – Formarea judecătorilor naționali 12

8.1. Constatările evaluatorului 12

8.2. Recomandarea principală a evaluatorului și comentariile Comisiei 12

9. Concluziile Comisiei 13

RAPORTUL COMISIEI CăTRE PARLAMENTUL EUROPEAN SI CONSILIU

privind evaluarea finală a programului de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale

INTRODUCERE

Prezentul raport este comunicat în conformitate cu articolul 8 din Decizia nr. 791/2004/CE a Parlamentului European și a Consiliului din 21 aprilie 2004 de stabilire a unui program de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale (denumită în continuare „Decizia”)[1]. Decizia solicită Comisiei să înainteze Parlamentului European și Consiliului un raport privind îndeplinirea obiectivelor programului. Raportul trebuie să se bazeze, inter alia , pe o evaluare externă. O astfel de evaluare a fost efectuată în 2007 sub forma „Evaluării finale a programului de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale”. Evaluarea finală se poate consulta prin accesarea următoarei adrese internet: http://ec.europa.eu/dgs/education_culture/evalreports/education/2007/activereport_en.pdf. Prezentul raport stabilește poziția Comisiei cu privire la concluziile și recomandările principale din cadrul evaluării finale.

CONTEXTUL EVALUăRII EXTERNE

În intervalul aprilie 2004-decembrie 2006, Decizia a constituit temeiul juridic pentru o serie de activități comunitare din domeniul educației și formării profesionale. Programul a fost împărțit în cinci acțiuni distincte:

- Acțiunea 1: care a oferit sprijin unui număr de șapte instituții specificate (Colegiul Europei; Institutul Universitar European; Institutul European de Administrație Publică; Academia de Drept European; Centrul European Interuniversitar pentru Drepturile Omului și Democratizare; Agenția Europeană pentru Dezvoltarea Educației pentru Elevii cu Nevoi Speciale; și Centrul Internațional de Formare Europeană);

- Acțiunea 2: care a oferit sprijin asociațiilor europene active la nivel european în domeniul educației sau al formării profesionale;

- Acțiunea 3A: care a oferit sprijin activităților de predare, de cercetare și de dezbatere în cadrul studiilor de integrare europeană la nivelul instituțiilor de învățământ superior prin acțiunea Jean Monnet;

- Acțiunea 3B: care a oferit sprijin activităților menite să contribuie la îndeplinirea obiectivelor stabilite în programul de lucru „Educație și formare profesională 2010”, folosind metoda deschisă de coordonare;

- Acțiunea 3C: care a oferit sprijin formării judecătorilor naționali în domeniul dreptului european.

Decizia a expirat la 31 decembrie 2006. Acțiunile cuprinse în aceasta beneficiază de noi temeiuri juridice și nu mai fac parte, în totalitate, dintr-un program unic.

EVALUAREA EXTERNă: CONDIțII șI METODOLOGIE

Condițiile evaluării

În urma unei solicitări de prestări de servicii în contextul contractului cadru privind evaluarea, determinarea impactului și serviciile conexe, efectuarea evaluării externe finale menționate în Decizie a fost încredințată companiei ECOTEC Research and Consulting Ltd în decembrie 2006. Evaluarea a cuprins toate acțiunile acoperite de Decizie de la data adoptării în 2004 până la data expirării acesteia la sfârșitul lui 2006. Ținând seama de varietatea obiectivelor și a beneficiarilor fiecărei acțiuni prevăzute de Decizie, evaluarea a tratat fiecare acțiune separat, cuprinzând concluzii și recomandări pentru fiecare în parte.

Metodologia

Evaluarea ex-post a avut loc în perioada decembrie 2006 - iunie 2007. Pentru a-și îndeplini sarcina, evaluatorii au cercetat documentele de la fața locului, au condus anchete aprofundate față de părțile interesate și au realizat interviuri detaliate. Metoda utilizată în evaluare a reflectat diferitele niveluri de alocare bugetară pentru program. În consecință, colectarea de date a fost mai cuprinzătoare pentru acțiunea 1 decât pentru orice altă acțiune și deosebit de limitată pentru acțiunea 2.

CONSTATăRILE EVALUATORULUI șI RECOMANDăRILE PRIVIND ACțIUNEA 1 – SPRIJIN PENTRU INSTITUțIILE SPECIFICATE

Acțiunea 1 din Decizie a autorizat acordarea de subvenții comunitare pentru acoperirea anumitor cheltuieli de funcționare și costuri administrative generate de șapte instituții specificate care urmăresc un obiectiv de interes european general. În ceea ce privește aceste șapte instituții, se pot distinge trei grupe: (1) instituții specializate în educație, formare profesională și/sau cercetare cu accent pe integrarea europeană (Colegiul Europei; Institutul Universitar European; Institutul European de Administrație Publică; Academia de Drept European; și Centrul Internațional de Formare Europeană); (2) Centrul European Interuniversitar pentru Drepturile Omului și Democratizare; (3) Agenția Europeană pentru Dezvoltarea Educației pentru Elevii cu Nevoi Speciale.

Instituții specificate specializate în educație, formare profesională și cercetare cu accent pe integrarea europeană

Dintre instituțiile enumerate în acțiunea 1, cinci sunt specializate în educație, formare profesională și/sau cercetare cu accent pe integrarea europeană:

- Colegiul Europei (cu campusuri în Bruges și Natolin) pune accentul pe educația și formarea postuniversitară în domeniul integrării europene la nivel de masterat;

- Institutul European Universitar (IEU) din Florența oferă oportunități de cercetare la nivel doctoral și postdoctoral în istorie, drept, economie, științe politice și sociale;

- Institutul European de Administrație Publică (IEAP) din Maastricht oferă în principal formare profesională, cercetare aplicată și servicii de consultanță pentru administrațiile publice din statele membre ale Uniunii Europene, din țările candidate și din instituțiile UE;

- Academia de Drept European (ERA) din Trier promovează cunoașterea, înțelegerea și buna practicare a dreptului european punând la dispoziție persoanelor care exercită o profesie juridică cursuri de formare profesională și dezbateri;

- Centrul Internațional de Formare Europeană (CIFE) din Nisa este o instituție de învățământ și de formare care desfășoară programe în domeniul studiilor europene și al federalismului în diferite locuri din Europa.

Constatările evaluatorului

Având în vedere nevoia clară de a face cunoscute cât mai bine subiecte precum integrarea europeană, dreptul european și politica europeană, evaluatorul subliniază gradul înalt de relevanță al activităților educaționale, de formare și de cercetare desfășurate de instituțiile sprijinite. Evaluatorul scoate în evidență integrarea deosebit de reușită a absolvenților acestor instituții pe piața forței de muncă și nevoia obiectivă de instituții care să asigure o formare continuă persoanelor private și autorităților implicate în aplicarea și instituirea dreptului european și a politicii UE.

În ceea ce privește eficiența instituțiilor în materie de rezultate, evaluatorul constată că gradul de satisfacție al foștilor studenți și stagiari este foarte ridicat, aceștia indicând că timpul petrecut în cadrul instituțiilor le-a dezvoltat foarte mult cunoștințele despre dreptul european sau politica europeană (precum și competențele lingvistice), și că, datorită acestui lucru, și-au îmbunătățit perspectivele profesionale și/sau performanța individuală la locul de muncă.

Evaluatorul este satisfăcut de gradul de eficacitate al funcționării instituțiilor și observă, în special, rata foarte scăzută de eșec al studenților înscriși la programele de masterat din cadrul Colegiului Europei și rata foarte ridicată de finalizare a studiilor pentru doctoranzii din cadrul Institutului European Universitar.

Recomandările principale ale evaluatorului și comentariile Comisiei

Evaluatorul formulează 18 recomandări specifice pentru cele cinci instituții enumerate mai sus. Pentru a putea fi tratate în mod sistematic, recomandările au fost regrupate și reformulate în următoarele puncte principale. Comentariile Comisiei sunt scrise cu caractere italice.

(1) Profilul instituțiilor: Evaluatorul consideră că este necesară reexaminarea profilurilor anumitor instituții (ERA în special) pentru crearea de complementarități între acestea, în vederea dezvoltării punctelor forte ale fiecăreia și evitării suprapunerilor.

Comisia este de acord cu această recomandare și ia deja în considerare complementaritățile dintre instituțiile menționate anterior. Comisia își va menține abordarea prin care evită finanțarea unor suprapuneri inutile între instituțiile specificate.

(2) Monitorizarea internă și evaluarea din cadrul instituțiilor: Evaluatorul recomandă încurajarea anumitor instituții specificate (în special CIFE și IEAP) în vederea creării unei metode mai sistematice de monitorizare internă și de evaluare a calității și relevanței activității lor educaționale și de formare. Evaluatorul recomandă în mod special încurajarea CIFE în vederea elaborării unei analize mai sistematice a obiectivelor și a coerenței diferitelor sale activități, în baza căreia să cerceteze dacă anumite activități ar putea fi „raționalizate” pentru a avea un obiect mai precis.

Comisia este de acord cu această recomandare. Îmbunătățirea calității monitorizării și evaluării reprezintă o preocupare principală a Comisiei. În 2007, au fost întreprinse primele eforturi în acest domeniu iar Comisia intenționează să continue colaborarea cu CIFE și IEAP în privința acestor aspecte în 2008.

(3) Extinderea participării la activitățile instituțiilor: Evaluatorul recomandă stimularea instituțiilor (în special IEAP și IEU) pentru a lua măsuri de încurajare a candidaturilor și a participării persoanelor din țări slab reprezentate.

Comisia este de acord să participe la analizarea motivelor care stau la baza posibilei subreprezentări a anumitor naționalități în cadrul activităților instituțiilor. Comisia se pronunță în favoarea unei difuzări cât mai ample a informației pentru a rezolva această situație.

(4) Politica de personal a instituțiilor: Evaluatorul recomandă încurajarea Colegiului Europei în ceea ce privește politica acestuia de consolidare a personalului didactic permanent și încurajarea IEU în vederea luării unor măsuri suplimentare pentru recrutarea și menținerea personalului-cheie, în special în domeniul economic.

Comisia subliniază că deciziile strategice referitoare la politica de personal sunt luate de către beneficiari și că nu intenționează să intervină în acest aspect. În limitele rolului său, Comisia este de acord să discute aceste chestiuni cu instituțiile în cauză, atunci când va fi adecvat.

(5) Finanțarea instituțiilor: Evaluatorul recomandă, în special cu privire la CIFE, studierea posibilității de finanțare alternativă pentru anumite activități auxiliare ale acesteia. În ceea ce privește ERA, evaluatorul recomandă studierea viabilității altor sisteme de finanțare, mai propice pentru activitatea antreprenorială.

Comisia a subliniat, cu diferite ocazii, importanța acestui aspect în discuțiile cu CIFE, iar CIFE a luat cunoștință de acest fapt. Comisia este în egală măsură de acord că studieze alte sisteme de finanțare, mai propice pentru activitatea antreprenorială a ERA.

Centrul European Interuniversitar pentru Drepturile Omului și Democratizare

Centrul European Interuniversitar pentru Drepturile Omului și Democratizare (EIUC) este un centru interdisciplinar alcătuit din 41 de universități din toate statele membre ale UE, cu o unitate centrală situată în Veneția. Programul său principal este unicul masterat european transnațional în drepturile omului și democratizare (EMA).

Constatările evaluatorului

Evaluatorul subliniază gradul înalt de relevanță al EIUC în calitate de rețea unică prin care sunt atrași laolaltă principalii experți în drepturile omului din Europa, dintr-un număr considerabil de organizații academice și prin care se oferă o serie de perspective pe care nicio facultate independentă nu le poate pune la dispoziție. Relevanța EMA se bazează pe caracterul interdisciplinar al acestuia, pe combinația unică între teorie și practică, precum și pe rețeaua extinsă de colaborare în acest domeniu politic crucial pentru Europa și pentru întreaga lume.

În ceea ce privește eficiența EIUC, evaluatorul observă gradul înalt de satisfacție al studenților și creșterea volumului de lucrări de cercetare comandate și de publicații academice de nivel înalt în materie de drepturile omului. Majoritatea participanților au declarat că EMA a contribuit în mod clar la dezvoltarea carierei lor. În plus, acest program contribuie la sensibilizarea din ce în ce mai pronunțată pe plan național a politicienilor, a organelor decizionale și a ONG-urilor în ceea ce privește aspectele europene legate de drepturile omului și de democratizare.

În ceea ce privește eficacitatea , raportul indică faptul că noua structură de gestionare a EIUC funcționează bine. Cu toate acestea, modalitățile de gestionare sunt complexe având în vedere structura EIUC și a programului EMA, rezultatul fiind acela că personalul EIUC trebuie să gestioneze personalul din alte 41 de instituții. Una din problemele principale cu care s-a confruntat EIUC în trecut a fost lipsa stabilității financiare, însă aceasta a fost rezolvată de curând, în cadrul perspectivelor financiare 2007-2013.

Recomandările principale ale evaluatorului și comentariile Comisiei

Evaluatorul formulează șapte recomandări specifice în ceea ce privește EIUC. Pentru a putea fi tratate în mod sistematic, recomandările au fost regrupate și reformulate în următoarele puncte principale. Comentariile Comisiei sunt scrise cu caractere italice.

(1) Profilul, structura și bugetul EIUC: Evaluatorul recomandă studierea utilității simplificării rețelei implicate în programul EMA și încurajarea EIUC în vederea definirii unui profil mai clar independent de programul EMA.

Simplificarea rețelei reprezintă o provocare deosebită având în vedere că în programul EMA sunt implicate 41de universități, însă, de curând, au fost făcute eforturi pentru elaborarea unei structuri de gestionare mai viabile. Comisia este de acord că EIUC ar putea să studieze în continuare alte moduri de extindere a activităților sale în afara EMA. De asemenea, Comisia a încurajat EIUC să caute modalități mai diversificate de finanțare externă astfel încât să devină mai puțin dependentă de finanțarea comunitară.

(2) Politica de personal a EIUC: Evaluatorul recomandă varianta creșterii capacității de cercetare a EIUC prin intermediul unui personal permanent.

Comisia este de acord cu această recomandare; totuși, pentru realizarea acestui lucru va fi nevoie de surse stabile de finanțare externă.

(3) Politica EIUC referitoare la absolvenți: Evaluatorul recomandă Comisiei să se asigure că selecția beneficiarilor programului de burse (Fellowship Programme) are loc mai devreme și că EIUC monitorizează îndeaproape angajarea absolvenților săi.

Comisa este de acord că procesul de selecție a beneficiarilor programului de burse (Fellowship Programme) ar trebui să aibă loc mai devreme; totuși, acest lucru depinde de o serie de părți interesate (inclusiv președințiile UE) și de procesul decizional al acestora. Există o asociație a foștilor studenți care ar trebui să ușureze sarcina EIUC de monitorizare a angajării absolvenților săi. Această asociație a foștilor elevi este în curs de dezvoltare; recent a fost trimis un chestionar tuturor absolvenților programului EMA pentru strângerea unei game largi de informații, inclusiv referitoare la angajarea lor.

(4) Extinderea participării la activitățile EIUC: Evaluatorul recomandă organizarea unor evenimente legate de EIUC în noi state membre și participarea unor noi universități din aceste țări la program.

Comisia confirmă că acest lucru deja a fost prevăzut de EIUC în cadrul subvenției 2007-2008, în principal printr-o nouă repartizare a fondurilor alocate acestei subvenții.

Agenția Europeană pentru Dezvoltarea Educației pentru Elevii cu Nevoi Speciale.

Agenția Europeană pentru Dezvoltarea Educației pentru Elevii cu Nevoi Speciale (AED) din Odense are ca scop îmbunătățirea politicii și practicii educaționale în favoarea elevilor cu nevoi speciale. Această agenție se axează pe aspecte precum egalitatea de șanse, accesibilitatea, educația bazată pe incluziune și promovarea calității educației.

Constatările evaluatorului

În ceea ce privește gradul de relevanță , evaluatorul subliniază contribuția importantă a AED la ameliorarea colaborării între ministerele educației din statele sale membre, acționând ca o platformă pentru acestea în domeniul sensibil al educației persoanelor cu nevoi speciale. Eficiența AED se bazează în special pe contribuția sa la o tot mai accentuată sensibilizare pe plan național a politicienilor a organelor decizionale și a ONG-urilor în ceea ce privește educația persoanelor cu nevoi speciale. În plus, AED a contribuit în mod semnificativ la îmbunătățirea politicii educaționale față de persoanele cu nevoi speciale la nivel național, regional și local. AED este unicul cadru de referință comun european pentru integrarea elevilor cu nevoi speciale.

Recomandările principale ale evaluatorului și comentariile Comisiei

Evaluatorul formulează cinci recomandări specifice în ceea ce privește AED. Pentru a putea fi tratate în mod sistematic, recomandările au fost regrupate și reformulate în următoarele puncte principale. Comentariile Comisiei sunt scrise cu caractere italice.

(1) Cooperarea AED cu alți parteneri: Evaluatorul recomandă încurajarea AED în vederea stabilirii unei colaborări mai strânse cu personalul calificat din principalele sale domenii de interes precum și a unor proiecte de colaborare cu agenții externe.

Comisia dorește să obțină rezultate maxime pe baza sumelor alocate și are intenția să promoveze cooperarea AED cu personalul calificat și cu agențiile externe.

(2) Politica AED de comunicare și de difuzare a informațiilor: Evaluatorul recomandă îmbunătățirea de către AED a acțiunii de difuzare a informațiilor privind activitățile, producțiile și rezultatele sale la nivel național, sprijinindu-se pe membrii săi și pe metode noi de difuzare a informațiilor, precum și o comunicare mai bună cu Comisia.

Comisia intenționează să colaboreze cu AED în vederea îmbunătățirii metodelor de difuzare a informațiilor, inclusiv la nivel național, începând cu anul 2008. Comunicarea cu Comisia s-a îmbunătățit în mod semnificativ în 2007, după încheierea perioadei de evaluare (2004-2006).

CONSTATăRILE șI RECOMANDăRILE EVALUATORULUI PRIVIND ACțIUNEA 2 – SPRIJIN PENTRU ASOCIAțIILE EUROPENE ACTIVE ÎN DOMENIUL EDUCAțIEI șI FORMăRII PROFESIONALE

Acțiunea 2 prevăzută de Decizie a autorizat subvenții comunitare pentru acoperirea anumitor cheltuieli de funcționare și costuri administrative ale unor asociații europene active în domeniul educației și formării profesionale din cel puțin 12 state membre ale UE. Subvențiile au fost acordate în urma publicării de cereri de propuneri anuale.

Constatările evaluatorului

Evaluatorul consideră Acțiunea 2 relevantă pentru că toate prioritățile strategice din cadrul Programului de lucru educație și formare profesională au fost abordate de cel puțin una dintre asociațiile europene sprijinite. Eficiența Acțiunii 2 se reflectă în crearea de rețele și structuri durabile între diverse grupuri de părți interesate de pe teritoriul UE, în creșterea vizibilității și orientarea politicii pe termen lung. Cu o singură excepție, evaluatorul conchide că sprijinul acordat a creat valoare adăugată și a fost eficace .

Recomandările principale ale evaluatorului și comentariile Comisiei

Evaluatorul formulează două recomandări specifice în ceea ce privește Acțiunea 2. Comentariile Comisiei sunt scrise cu caractere italice.

(1) Obiective strategice: Evaluatorul recomandă să se examineze din nou care sunt obiectivele strategice din Programul de lucru educație și formare profesională abordate de asociațiile finanțate prin această acțiune.

Comisia ia notă de recomandare și prevede reformularea priorităților și a criteriilor de atribuire a subvențiilor din cadrul cererii de propuneri.

(2) Rezultate: Evaluatorul recomandă acordarea unei atenții sporite creșterii impactului activităților desfășurate prin intermediul asociațiilor sprijinite. Evaluatorul consideră că Acțiunea 2 s-a axat prea mult pe stabilirea, menținerea și extinderea rețelelor în defavoarea altor rezultate tangibile.

Obiectivul specific al Acțiunii 2 este – și va rămâne – sprijinirea aspectelor administrative și de funcționare din cadrul asociațiilor din rețeaua europeană. Cu toate acestea, Comisia se pronunță, de asemenea, în favoarea creșterii impactului activităților desfășurate de beneficiari și va căuta mijloace de îmbunătățire a rezultatelor tangibile de acest tip.

CONSTATăRILE șI RECOMANDăRILE EVALUATORULUI PRIVIND ACțIUNEA 3A – ACțIUNEA JEAN MONNET

Acțiunea 3A prevăzută de Decizie a autorizat un sprijin comunitar pentru activitățile din învățământul superior în domeniul integrării europene. Aceasta a luat forma Acțiunii Jean Monnet al cărei obiectiv este îmbunătățirea cunoștințelor în materie de integrare europeană și sensibilizarea cu privire la aceste aspecte prin stimularea activităților de predare, cercetare și reflecție în domeniu în cadrul instituțiilor universitare din întreaga lume. Acțiunea Jean Monnet, lansată în 1990, promovează excelența academică prin acordarea de titluri prestigioase precum Centrul de Excelență Jean Monnet și Catedra Jean Monnet candidaților câștigători în urma cererii anuale de propuneri. Profesorii Jean Monnet sunt prezenți în momentul de față în 60 de țări de pe 5 continente și se adresează unui auditoriu de 250 000 de studenți pe an.

Constatările evaluatorului[2]

Evaluatorul subliniază gradul înalt de relevanță al Acțiunii Jean Monnet în ceea ce privește promovarea înțelegerii și dezbaterii subiectului UE (în conformitate cu prioritatea Comisiei din domeniul comunicării și al Planului D) și a creșterii vizibilității UE în țările candidate și terțe, favorizând, în același timp, consolidarea capacității educaționale în domeniu.

În ceea ce privește eficiența , evaluatorul indică în raport că acțiunea Jean Monnet este un instrument puternic de sensibilizare la studiile europene, de îmbunătățire a calității activității de predare și a reputației universităților participante și de creare a unor noi activități de predare pe tema UE. Efectele sunt considerate deosebit de pronunțate în țările care nu sunt membre ale UE. Evaluatorul mai indică faptul că personalul academic Jean Monnet este implicat intens în difuzarea și schimbul de informații, ceea ce reflectă „efectele de multiplicare” ale activităților sprijinite de Acțiunea Jean Monnet.

Conform evaluatorului, valoarea adăugată a Acțiunii Jean Monnet constă în funcția dublă a acesteia ca sursă de venit foarte necesară pentru departamentele academice active în materie de studii europene și ca „marcă” de calitate, care contribuie la creșterea reputației departamentului în care se desfășoară activitățile Jean Monnet și în care se află persoanele responsabile. Potrivit aprecierilor evaluatorului, această funcție dublă îi permite Acțiunii să realizeze o gamă de rezultate și de impacturi deosebit de impresionantă cu bani comparativ puțini, ceea ce face această Acțiune foarte eficace . În plus, Acțiunea Jean Monnet este unul din puținele programe ale UE care se adresează participanților din lumea întreagă. Acest lucru contribuie în mod pozitiv la sporirea gradului de vizibilitate a UE în afara Europei.

Recomandarea principală a evaluatorului și comentariile Comisiei

Evaluatorul recomandă studierea mecanismelor care permit promovarea mărcii Jean Monnet la o scară mai largă atât în cadrul UE cât și în afara acesteia, astfel încât să fie recunoscută și mai mult public și în rândurile studenților. Comentariile Comisiei sunt scrise cu caractere italice.

Comisia este de acord cu această recomandare. Noile publicații și noul site web Jean Monnet, în curs de pregătire, ar trebui să contribuie la promovarea mărcii Jean Monnet. În momentul de față, există un dialog cu DG Relații Externe și DG Comunicare pentru difuzarea la scară largă a informațiilor privind acțiunea Jean Monnet și rolul acesteia de instrument esențial care contribuie la apropierea cetățenilor de UE și la îmbunătățirea vizibilității UE în lume.

CONSTATăRILE șI RECOMANDăRILE EVALUATORULUI PRIVIND ACțIUNEA 3B – SPRIJIN PENTRU METODA DESCHISă DE COORDONARE ÎN DOMENIUL EDUCAțIEI

Acțiunea 3B din Decizie a autorizat acordarea unui sprijin comunitar pentru activități care contribuie la îndeplinirea obiectivelor viitoare ale sistemelor de educație și formare profesională din Europa. Aceasta a luat forma unei cereri de propuneri referitoare la studii, întruniri ale experților și activități de informare cu scopul susținerii statelor membre în punerea în aplicare a obiectivelor programului „Educație și formare profesională 2010” prin metoda deschisă de coordonare (MDC).

Constatările evaluatorului

Evaluatorul consideră Acțiunea 3B relevantă și coerentă față de obiectivele programului de lucru „Educație și formare profesională 2010”. În ceea ce privește eficiența acesteia, evaluatorul afirmă că realizarea activităților sprijinite (în special seminarii, conferințe și publicații) ar trebui să contribuie în mod pozitiv la îndeplinirea rezultatelor dorite pe termen lung, mai ales prin crearea de rețele durabile între părțile interesate la nivel național. În materie de eficacitate , evaluatorul raportează că finanțarea acordată de Comisie este considerată utilă de către toate autoritățile.

Recomandările principale ale evaluatorului și comentariile Comisiei

Evaluatorul face două recomandări principale. Comentariile Comisiei sunt scrise cu caractere italice.

(1) „Neparticiparea” anumitor state membre: Evaluatorul recomandă investigarea motivelor care au condus la „neparticiparea” anumitor state membre și luarea unor măsuri pentru eliminarea oricăror bariere, dacă este cazul.

Acest aspect a fost discutat în cadrul grupului de coordonare a programului „Educație și formare profesională 2010”. Unul dintre motivele principale invocate pentru explicarea „neparticipării” anumitor state membre a fost că țările respective au considerat că trebuie să treacă prin proceduri laborioase de depunere a candidaturii pentru un sprijin financiar relativ redus. În cadrul ultimei cereri de propuneri din 27/07„Stabilirea și punerea în aplicare a strategiilor naționale de învățare de-a lungul vieții - Educație și formare profesională 2010”, suma maximă a fost mărită, ajungând la 100 000 euro.

(2) Atragerea unor noi părți interesate: Evaluatorul recomandă ca în viitoarele cereri de propuneri să se pună mai mult accentul pe atragerea unei varietăți mai mari de actori la evenimentele și celelalte proiecte organizate în domeniu. Astfel, s-ar oferi un răspuns la percepția actuală a celor care consideră că la asemenea evenimente participă rareori noi părți interesate.

Acest aspect a fost discutat în cadrul grupului de coordonare a programului „Educație și formare profesională 2010”. Propunerea de autorizare a participării altor organizații în afară de ministerele naționale la astfel de cereri de propuneri nu a obținut aprobarea majorității. În ultima cerere de propuneri 27/07 „Stabilirea și punerea în aplicare a strategiilor naționale de învățare de-a lungul vieții - Educație și formare profesională 2010”, unul dintre criteriile de selecție precizează că la toate activitățile trebuie să participe o varietate cât mai mare de părți interesate la toate nivelurile legate de sau care contribuie la stabilirea și punerea în aplicare a strategiilor de învățare de-a lungul vieții, inclusiv organisme decizionale și responsabile cu elaborarea de politici, practicanți, furnizori, parteneri sociali, reprezentanți ai societății civile și persoane care studiază.

CONSTATăRILE șI RECOMANDăRILE EVALUATORULUI PRIVIND ACțIUNEA 3C – FORMAREA JUDECăTORILOR NAțIONALI

Acțiunea 3C din Decizie a autorizat acordarea unui sprijin comunitar pentru promovarea formării profesionale în dreptul european, care se adresează în principal judecătorilor naționali. Aceasta a luat forma unei cereri de propuneri pentru susținerea formării judecătorilor în dreptul comunitar în domeniul concurenței.

Constatările evaluatorului

Evaluatorul consideră că Acțiunea 3C are un grad înalt de relevanță având în vedere modernizarea dreptului comunitar în domeniul concurenței în temeiul Regulamentului (CE) nr. 1/2003 care conferă curților de justiție naționale puterea de a aplica integral articolele 81 și 82 din Tratatul de instituire a Comunității Europene. În acest context, susținerea unor proiecte care au ca scop consolidarea cooperării juridice între judecătorii naționali și furnizarea unei formări profesionale privind punerea în aplicare a articolelor 81 și 82 din Tratatul de instituire a Comunității Europene este considerată deosebit de necesară și coerentă față de obiectivele programului.

În ceea ce privește eficiența , evaluatorul raportează că informațiile disponibile sugerează faptul că acest program a avut impactul dorit, și anume îmbunătățirea cunoștințelor privind dreptul comunitar în domeniul concurenței și o coerență sporită în aplicarea acestuia de către judecătorii naționali și, în special, a articolelor 81 și 82 din Tratatul de instituire a Comunității Europene. Evaluatorul consideră, de asemenea, că Acțiunea 3C a sensibilizat judecătorii cu privire la nevoia de a-și actualiza competențele și cunoștințele în materie de drept comunitar în domeniul concurenței și că această acțiune are un efect de multiplicare. Crearea unei rețele și îmbunătățirea relațiilor dintre judecătorii naționali au fost prezentate, de asemenea, ca elemente care constituie o valoare adăugată a acestei acțiuni. Evaluatorul conchide că resursele implicate (alocate subvențiilor) au fost utilizate cu eficacitate .

Recomandarea principală a evaluatorului și comentariile Comisiei

Recomandarea evaluatorului, având în vedere importanța dreptului comunitar în domeniul concurenței în asigurarea unor condiții echitabile pe piața internă a UE, este că ar trebui luată în calcul de către Comisie posibilitatea de a furniza un sprijin mai structurat în materie de cooperare între judecătorii naționali specializați în dreptul comunitar în domeniul concurenței, mai precis sub forma unei rețele la nivelul UE . O astfel de rețea ar putea fi deschisă atât judecătorilor specializați în dreptul comunitar în domeniul concurenței cât și celor care sunt interesați de acest domeniu și care ar furniza informații necesare privind hotărârile pronunțate la nivel național. Având în vedere că aplicarea dreptului comunitar în domeniul concurenței a fost descentralizată pentru o anumită perioadă, până în prezent, informațiile privind hotărârile judecătorești erau dispersate sau chiar nedisponibile. Prin urmare, ar fi de dorit crearea unui instrument care să le ofere judecătorilor și practicanților în domeniul juridic accesul la informații și ocazia de a face schimb de opinii precum și posibilitatea de a intra în legătură cu alți judecători din alte țări. Datorită influenței din ce în ce mai mari a economiei asupra dreptului comunitar în domeniul concurenței, o astfel de resursă ar fi, de asemenea, utilă pentru realizarea unui schimb de opinii și de experiență în domeniu. Comentariile Comisiei sunt scrise cu caractere italice.

Comisia aprobă această recomandare. Crearea unor rețele de cooperare între judecătorii naționali, fapt ce oferă, de asemenea, posibilitatea unui schimb de opinii între judecători, a reprezentat unul dintre obiectivele principale ale programului de formare profesională încă de la început (2002) și a fost promovată ca atare la fel de mult ca formarea judecătorilor naționali. Cu toate acestea, au fost înaintate foarte puține propuneri pentru finanțarea unei astfel de rețele de cooperare. Totuși, trebuie indicat faptul că proiectele de formare care au fost cofinanțate implică, de asemenea, - în cadrul obiectivelor - crearea de rețele între judecătorii participanți și susținerea rețelelor existente. Cel mai bun exemplu de rețea existentă ale cărei activități au fost susținute este „Association of European Competition Law Judges (AECLJ)”, care administrează o rețea de judecători specializați în dreptul comunitar în domeniul concurenței de la sediul ei din Londra.

În ceea ce privește hotărârile judecătorești, Comisia face trimitere la site-ul său (http://ec.europa.eu/comm/competition/elojade/antitrust/nationalcourts/) unde sunt publicate toate hotărârile curților de justiție naționale privind aplicarea articolelor 81 și 82 din Tratatul de instituire a Comunității Europene. Site-ul este actualizat constant și oferă date-cheie privind hotărârile judecătorești pronunțate precum și versiunea neconfidențială a hotărârilor.

CONCLUZIILE COMISIEI

Având în vedere prioritățile Comisiei și în conformitate cu rezultatele evaluării, Comisia trage următoarele concluzii din punerea în aplicare a programului de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale.

Acțiunea 1 – Sprijin pentru instituțiile specificate

Instituții specializate în studii de integrare europeană

Comisia consideră că este esențial să se continue susținerea Colegiului Europei, a Institutului European Universitar, a Institutului European de Administrație Publică și a Academiei de Drept European pentru ca populația europeană precum și administrațiile și organismele care elaborează politici în statele membre și UE să poată beneficia de sisteme de înaltă calitate de educație, de formare profesională, de cercetare și/sau de o reflecție relevantă în domeniu care să reprezinte rezultatul unei cooperări într-un mediu și într-un cadru cu adevărat transeuropean. Pentru perioada 2007-2013, sprijinul acordat acestor instituții a fost integrat în programul Jean Monnet din cadrul Programului de învățare de-a lungul vieții[3].

Centrul European Interuniversitar pentru Drepturile Omului și Democratizare

Ținând seama de prioritatea acordată de UE promovării democrației și a drepturilor omului în lumea întreagă, Comisia consideră că este esențial să se continue susținerea unicului Centru European Interuniversitar pentru Drepturile Omului și Democratizare cu caracter transnațional, în special pentru programul de master european în drepturile omului și democratizare. Pentru perioada 2007-2013, sprijinul acordat EIUC face parte din instrumentul de finanțare pentru promovarea democrației și a drepturilor omului la scară mondială[4].

Agenția Europeană pentru Dezvoltarea Educației pentru Elevii cu Nevoi Speciale

Comisia consideră că Agenția Europeană pentru Dezvoltarea Educației pentru Elevii cu Nevoi Speciale îndeplinește o sarcină cu un grad înalt de relevanță, acționând ca o platformă europeană pentru colaborare și inovare în materie de educație a persoanelor cu nevoi speciale și apreciază că este esențial să se acorde în continuare sprijin acestei instituții. Pentru perioada 2007-2013, sprijinul acordat Agenției europene pentru dezvoltarea educației persoanelor cu nevoi speciale a fost integrat în programul Jean Monnet din cadrul Programului de învățare de-a lungul vieții.

Acțiunea 2 – Sprijin pentru asociațiile europene active în domeniul educației și formării profesionale

Comisia consideră că este util să se acorde în continuare sprijin pentru crearea și consolidarea unor rețele și structuri durabile între grupuri variate de părți interesate din domeniul educației și formării profesionale în vederea promovării priorităților UE în materie de educație și formare profesională. Pentru perioada 2007-2013, sprijinul acordat acestor asociații face parte din programul Jean Monnet din cadrul Programului de învățare de-a lungul vieții. Având în vedere prioritatea acordată apropierii cetățenilor de UE, Comisia consideră că este utilă extinderea sferei de acoperire a cererii de propuneri din domeniu, pentru a cuprinde, în special, asociații europene active în domeniul educației și formării profesionale pe tema integrării europene.

Acțiunea 3A – Acțiunea Jean Monnet

Comisia consideră că este esențial să se acorde în continuare sprijin pentru activitățile de predare, cercetare, dezbatere și reflecție pe tema integrării europene în instituțiile de învățământ superior din lumea întreagă în vederea sensibilizării accentuate a cetățenilor europeni în ceea ce privește UE și a dezvoltării cunoștințelor lor în acest domeniu, îmbunătățindu-se, astfel, vizibilitatea UE la scară mondială și permițând organismelor care elaborează politici și societății civile să beneficieze de reflecții academice pe teme de actualitate legate de integrarea europeană. Pentru perioada 2007-2013, sprijinul acordat acestor activități face parte din programul Jean Monnet din cadrul Programului de învățare de-a lungul vieții. Comisia consideră că rețeaua Jean Monnet de experți în integrarea europeană ar trebui să continue să se dezvolte, atât în interiorul cât și în exteriorul UE.

Acțiunea 3B – Sprijin pentru metoda deschisă de coordonare în domeniul educației

Comisia consideră că este util să se acorde în continuare sprijin activităților de cooperare la nivel european între autorități naționale , inclusiv metodei deschise de coordonare, în vederea promovării priorităților UE din domeniul educației și formării profesionale. Pentru perioada 2007-2013, sprijinul acordat acestor activități face parte din programul transversal din cadrul Programului de învățare de-a lungul vieții.

Acțiunea 3C – Formarea judecătorilor naționali

Având în vedere rolul important al judecătorilor naționali în aplicarea dreptului comunitar în general și a dreptului comunitar în domeniul concurenței în particular precum și nevoia obiectivă de consolidare a formării acestora și de creare a unor rețele de judecători naționali în aceste domenii, Comisia consideră că este esențial să se acorde în continuare sprijin pentru formarea judecătorilor naționali în politica în domeniul concurenței. Pentru perioada 2007-2013, sprijinul acordat acestor activități face parte din programul specific „Justiție civilă” din cadrul programului general „Drepturi fundamentale și justiția”[5].

[1] JO L 138, 30.4.2004.

[2] Ar trebui să se țină seama de faptul că aceste constatări ale evaluatorului se referă doar la proiectele Jean Monnet care rezultă din cererea de propuneri anuală. Evaluatorul nu a studiat impactul și calitatea conferințelor Jean Monnet de nivel înalt și activitățile de reflecție care atrag laolaltă academicieni de top, organe de decizie și reprezentanți ai societății civile.

[3] Decizia nr. 1720/2006/CE a Parlamentului European și a Consiliului din 15 noiembrie 2006 de stabilire a unui program de acțiune în domeniul învățării continue. JO L 327, 24.11.2006.

[4] Regulamentul (CE) nr. 1889/2006 al Parlamentului European și al Consiliului din 20 decembrie 2006 de instituire a unui instrument de finanțare pentru promovarea democrației și drepturilor omului la scară mondială, JO L 386, 29.12.2006.

[5] Decizia nr. 1149/2007/CE a Parlamentului European și a Consiliului din 25 septembrie 2007 de instituire, pentru perioada 2007-2013, a programului specific Justiție civilă în cadrul programului general Drepturile fundamentale și justiția, JO L, 3.10.2007